AlexejDobrolubov/national_council_slovak_2010 huggingface dataset:
35. schôdza NR SR - 12.deň - A. dopoludnia
Dátum: 2025-06-13
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

105. Ďakujem pekne. Julo, ďakujem za tvoje vystúpenie, aj reakciu. Myslím, že úplne jasne si to povedal a ja sa dotknem najmä toho, keď si hovoril, že nevidíš predstaviteľov súčasnej vlády rokovať s firmami, ktoré chcú odchádzať, resp. ktoré otvorene hovoria o tom, že to podnikateľské prostredie pre nich sa tu zhoršuje a rozmýšľajú nad tým, či vôbec ešte výroby, ktoré tu majú, majú nejakým spôsobom zdokonaľovať, rozširovať, alebo či sa stiahnu a pôjdu do nejakých iných krajín. A absolútne máš pravdu v tom, že ten záujem vlády a jednotlivých ministrov nie je takmer žiadny. A chcel som sa presne dotknúť toho, čo si aj spomenul, ten Uzbekistan a jedna z ostatných ciest premiéra Roberta Fica do Uzbekistanu a ďalších krajín. No je to absolútne, ja v tom nevidím nič ako iné, len to, že Robert Fico plní pokyny z Kremľa. Putin mu povedal, že proste toto budú teraz krajiny v stredobode záujmu Slovenskej republiky, no tak Robert Fico nastúpil do lietadla a odletel do Uzbekistanu a iných podobných krajín. Pretože keby sa naozaj niekto aj z koaličných kolegov riadil štatistikami a dátami a nie, samozrejme, nemusia počúvať nás opozičných politikov, ale stačí si pozrieť dáta. Tak napríklad naozaj Uzbekistan je podľa Medzinárodného menového fondu niekde na 140. mieste, my sme na 45., tak ja neviem, že čo ideme túto krajinu nejakým spôsobom akože teraz ospevovať, že oni nastúpili na, ako sme to mohli počuť z úst Roberta Fica, nastúpili na perfektnú ekonomickú cestu a že toto sú krajiny, od ktorých sa máme učiť. No ja v tom vidím úplne niečo iné a ja určite neodporúčam sa učiť nič od krajín, ako je Uzbekistan.
35. schôdza NR SR - 10.deň - B. popoludní
Dátum: 2025-06-11
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

Ďakujem pekne za slovo. Pán kolega poslanec, ďakujem za tvoje vystúpenie aj za tie mnohé fakty, ktoré si uviedol a ja sa dotknem najmä jednej časti, keď si hovoril, že, my ako keby sme boli ticho a že nemali by sme byť ticho. No, ja určite ticho nebudem nikdy a upozorňujeme na to od začiatku, odkedy sa pán Kotlár, doktor Kotlár stal splnomocnencom vlády, že toto bola obrovská chyba a najmä je obrovská chyba to, čo vyhlasuje a to, čo naozaj dáva za fakty, napriek tomu, že tie mnohé analýzy, tak ako si ich aj ty spomenul a to sú tie vedecké dáta, ktoré celosvetovo hovoria o tom o čom bolo očkovanie, že očkovanie zachraňovalo životy a ja to hovorím najmä preto, pretože ja som na tých krízových štáboch spolu aj s Peťom Stachurom aj s mnohými ďalšími sedával a videl som tých lekárov, tie tie doktorky uplakané, lekárov, ktorí si naozaj siahli na dno svojich síl, aby zachraňovali ľudské životy. Ja sa pýtam, kde bol vtedy doktor Kotlár? Kde bol vtedy Robert Fico, ktorí vyzývali spoločne, aby si ľudia dávali dole rúška? Je to absolútna nehanebnosť z vás a že sa nehanbíte vôbec tu teraz sedieť a pozerať sa a vyzývam aj všetkých poslancov z tej pravej strany, z vašej strany teda, Fero z tvojej strany na po ľavej strane, aby naozaj sa zobudili, lebo ja som tam sedával, ja som tam bol pri tých rozhodnutiach, ktoré boli veľmi ťažké rozhodnutia a preto, aby zachraňovali ľudské životy a mnohí tí lekári mnohí doplatiili na to svojim vlastným životom. A že sa vy teraz nehanbíte tu teraz hovoriť o nejakých analýzach, o reptiliánoch, o tom, že nás prepadnú mimozemšťania alebo neviem čo, čo sú to, to, to, kde sme naozaj? Čo sme sa to kde prepadli preboha živého. Ja viem, že vy ste na plochej zemi, že vy sa nachádzate niekde na v 10. kilometri plochej zeme...(Prerušenie vystúpenia časomerom.)(Potlesk.)
35. schôdza NR SR - 7.deň - A. dopoludnia
Dátum: 2025-06-05
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

54. Ďakujem pekne. Gábor, ja s tebou úplne súhlasím a najmä v tej veci, keď si povedal, že ak niekto napríklad bol v politike, že by nemohol zastávať a kvalitne zastávať post napríklad aj špeciálneho alebo generálneho prokurátora. Úplne sa stotožňujem aj s tým, čo si povedal, lebo si ja rovnako myslím, že napríklad aj konkrétne v prípade Daniela Lipšica bolo naozaj preukázané, že človek, ktorý aj pôsobil v politike, tak absolútne nestranne zastával svoju funkciu špeciálneho prokurátora. A pod jeho vedením špeciálna prokuratúra naozaj dokázala, že tam boli kvalitní, vzdelaní a odborne veľmi zdatní ľudia. Na druhú stranu súhlasím aj úplne s tým, čo si povedal na začiatku, že môžem mať úplne systém nastavený, alebo systémovo môže byť niečo nastavené v podstate takmer na 100 %, ale ak sa tam dosadia kazítka v personáloch alebo v personáli, teda ľudia, ktorí ten systém nechcú riadiť tým spôsobom, ako je nastavený, ale chcú ho zneužívať, pretože nie všetko sa dá ani zákonne legislatívne nastaviť, tak aby bolo všetko na 100 % vyriešené, tak proste ten systém jednoducho nebude fungovať. A v tomto sme mali príklad napríklad v Dušanovi Kováčikovi, ktorý síce v politike nebol, splnil možno všetky predpoklady, všetky veci, ktoré zákon umožňoval, ale vieme, že nakoniec skončil 62:0, lebo všetko zametal pod koberec a dnes vieme, že bol aj odsúdený. Takže súhlasím a absolútne podporujem to, čo si hovoril. Ďakujem.
35. schôdza NR SR - 5.deň - A. dopoludnia
Dátum: 2025-06-03
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

32. Ďakujem pekne. Pán poslanec, ty si vo svojom vystúpení spomínal, že teda systém, často sa poukazuje na to, že ten systém údajne teda je nejaký zastaraný, nefunkčný alebo čokoľvek, čo sa tu snaží, samozrejme, aj samotný predkladateľ hovoriť, a ľudia, ktorí teda obhajujú túto novelu zákona. Ale dovoľ mi, ja len odcitujem niekoľko reakcií samotného ministerstva vnútra z októbra 2024, teda po tom, čo sme viacerí odhalili to, že cudzinecká polícia začala fungovať spôsobom, kedy sa predávajú termíny načierno. A odcitujem, 4. októbra 2024, ministerstvo vnútra hovorí, že: „rezervačný systém pre objednanie sa na pracoviská cudzineckej polície je funkčný", podotýkam, funkčný, opakujem. Ďalšia vec, ďalšie teda stanovisko je zo 14. októbra, kedy rezort vnútra odmieta, že by systém niekto hackol, je funkčný a problémy sú spôsobené tým, že je mimoriadne vyťažený. Takto by som mohol pokračovať v tých vyjadreniach samotného ministra a ministerstva vnútra, takže, prosím vás pekne, aj ostatní, prestaňme tu hovoriť o tom, že systém bol nejaký nefunkčný alebo čokoľvek. Samotné ministerstvo vnútra hovorí, že systém bol funkčný. Problém je v tom, áno, je vyťažený, ale to je otázka aj spôsobu, akým je manažovaná obsluha toho systému, a úplne súhlasím s tým, čo aj bolo povedané. Jednoducho aj to elektronické podanie, ktoré tu bolo schvaľované rýchlo a a bombasticky, že všetko bude super, tak jednoducho to nefunguje. A opäť je to len výsledok zlyhania ľudí, ktorí boli dosadení na riadiace posty v rámci cudzineckej polície.
35. schôdza NR SR - 5.deň - A. dopoludnia
Dátum: 2025-06-03
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

22. Ďakujem pekne za slovo. Pani poslankyňa Števulová, áno, vaša otázka, ja ju opäť podporujem a rovnako sa pýtam teda, ako boli vyšetrené tie prípady alebo čo sa s tým deje, keďže mnohým na Slovensku je jasné, že sa tam predávajú termíny, že to je nedovolené podnikanie, že to môžu byť, súvisí to aj s rôznymi podvodmi a tak ďalej. Ale, bohužiaľ, toto sa asi nedozvieme od pána ministra alebo od orgánov činných v trestnom konaní, konkrétne policajného prezídia. Lebo ja sa domnievam, že tým, že oni sú neni schopní ten systém riešiť, tak sa boja aj nejakým spôsobom aj sa vyjadriť, pretože by to ukázalo na ich vlastnú neschopnosť. Nuž a, pán Bartek, vy ste použili taký, že vy ste unikát. No vy ste fakt unikát, lebo viete presne, ako vy hovoríte. Občania Slovenskej republiky nie sú slepí a preto vám dali aj v Novom Meste nad Váhom transparent, že sa za vás hanbia. Lebo každá jedna, každá jedna veta ale od vás, ktorá ide, tak to je proste normálne že hanba a vaši vlastní ľudia, ktorí sú z regiónu, kde bývate, tak sa za vás hanbia. Pretože vy si mýlite pojmy s dojmami. To, že Česká republika zavádzala kontroly na hraniciach, súviselo s nelegálnou migráciou, pán Bartek. Toto, o čom sa bavíme, tak to sú väčšina prípadov riešenia pobytových víz a povolení týkajúce sa legálnej migrácie ľudí, ktorí sú tu legálne na Slovensku. Ale ja chápem, že vy ste ešte mladučký, nemáte nič za sebou a že vy si mýlite absolútne pojmy s dojmami. Tak, prosím vás pekne, najskôr si naštudujte problematiku, keď sa chcete vyjadrovať, lebo potom naozaj ja sa ani nečudujem, že na tých transparentoch budete mať napísané, že ľudia sa za vás hanbia.
35. schôdza NR SR - 1.deň - B. popoludní
Dátum: 2025-05-27
Poslanec: Mikulec, Roman (SLOVENSKO)
Druh vystúpenia: Vystúpenie v rozprave

107. Ďakujem pekne. Pán Saloň, my sme sa asi nepochopili, lebo ja som hovoril, že keby som ja mal 60 miliónov, tak ja, samozrejme, by som ich použil na to, aby som navýšil platy policajtom a také, aké sme mali možnosti, tie sme využili a preto sme urobili to, čo ste spomenuli a aspoň čiastočne sme tým policajtom pomohli. Ale čo je dôležité, a to som aj spomenul, že my sme pripravili nové tarifné platy a tarifné tabuľky aj dokonca s finančným krytím, aj spôsobom, akým by sa dalo to financovať, bolo to pripravené, a to som povedal, ak by to použili, tak dnes sme nemuseli riešiť Žandársky zbor. A ja som hovoril o 60 miliónoch, ktoré zjavne má pán minister obrany k dispozícii cca, ak by sme použili teda vzorec, že by tú možnosť byť žandárom využili napríklad všetci policajti, ale berme to do úvahy. Samozrejme ja chápem, že toto asi nenastane, takáto situácia, ale nikto z vás ani nikto z nás, bohužiaľ, teraz netušíme, koľko tých žandárov v podstate bude. A to už sme tu počuli, že podľa toho sa budú riešiť či finančné krytie, alebo dokonca uniformy, no tak ja som zvedavý, ako napríklad tu bude nastavené to verejné obstarávanie. Ale čo sa týka, ďalej, vykrádanie Policajného zboru. No práve v tom vzniká to, ako to chápu samotní policajti a už dlhodobo, dlhé obdobie, že jednoducho lepšie sú podmienky u vojakov, lepšie sú podmienky v rámci obrany, no tak potom sa snažia získať rôzne funkcie na obrane, pretože tam si zarobia viac a tam sa im to premietne potom aj do sociálneho zabezpečenia. V tomto, pán poslanec Saloň, je to vykrádanie a to je to, čo som hovoril o tých roztvorených nožniciach. A vy ako bývalý štátny tajomník by ste to mali vedieť. No a čo sa týka pána Glücka, no nie, nie je to len pre policajtov aktívnych, ale je to aj pre bývalých policajtov. Takže, pán Glück, keď robíte pozmeňováky, aspoň by ste mali vedieť, k akému zákonu. Ďakujem pekne. (Potlesk.)
35. schôdza NR SR - 2.deň - B. popoludní
Dátum: 2025-05-28
Poslanec: Mego, Jaroslav (SMER - SD)
Druh vystúpenia: Vystúpenie v rozprave

28. Vážený pán predsedajúci, vážený pán minister, pani poslankyne, páni poslanci, predkladám spoločnú správu Výboru Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa mení a dopĺňajú niektoré zákony, tlač 738, v druhom čítaní. Národná rada Slovenskej republiky uznesením č. 866 z 3. apríla 2025 pridelila predmetný návrh zákona na prerokovanie týmto výborom: ústavnoprávnemu výboru, výboru pre pôdohospodárstvo a životné prostredie a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť ústavnoprávny výbor uznesením č. 297 z 22. mája 2025, výbor pre pôdohospodárstvo a životné prostredie uznesením č. 113 z 27. mája a výbor pre hospodárske záležitosti uznesením č. 167 z 22. mája 2025. Z unesení výborov Národnej rady Slovenskej republiky uvedených pod bodom III. tejto správy vyplýva 9 pozmeňujúcich a doplňujúcich návrhov. Gestorský výbor odporúča hlasovať o bodoch 1. až 9. spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III. tejto správy a stanoviská poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, tlač 738, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 180 z 27. mája 2025. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu.
33. schôdza NR SR - 15.deň - A. dopoludnia
Dátum: 2025-04-16
Poslanec: Mego, Jaroslav (SMER - SD)
Druh vystúpenia: Vystúpenie s faktickou poznámkou

11. Veľmi pekne ďakujem za slovo. Pán poslanec, vypočuli sme si taký prierez, že čo ste všetko dokázali a ako ste to perfektne zvládli a spravili. A výsledok toho, tej mojej myšlienky je, že niežeby sme si mali znížiť platy, ale myslím, že by sme si ich mali zvýšiť tie platy, lebo niekedy vás počúvať je naozaj ťažké. Vy ste toho naozaj dokázali veľa a nie teraz že poslanci to hodnotia, ale nezávislé inštitúcie vás vyhodnotili ako najväčších neschopákov v histórii nielen Slovenska, ale aj Československa. Zostala po vás neskutočná sekera, rozvrátené finančné prostriedky, rozvrat celej republiky. Dvakrát vás vyhodili doslova z vlády. Váš koaličný partner s vami nechcel spolupracovať, lebo ste boli absolútne neschopní! A vy tu teraz vyprávate, že my tu dávame nejaké sekery a požičiavame si za veľa a podobne. Pán poslanec, skúste si to ešte rozpočítať nejako tak, ale tak nejak zodpovedne. Lebo to, čo rozprávate, sa naozaj veľmi ťažko počúva a naozaj je to donebavolajúce, čo vy dokážete zo seba dostať po tom, čo ste tu napáchali za tie tri roky.
33. schôdza NR SR - 11.deň - A. dopoludnia
Dátum: 2025-04-10
Poslanec: Mego, Jaroslav (SMER - SD)
Druh vystúpenia: Vystúpenie v rozprave

97. Vážený pán predseda, vážený pán minister, vážené panie poslankyne, vážení páni poslanci predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 797, v druhom čítaní. Národná rada Slovenskej republiky uznesením č. 877 z 9. apríla 2025 pridelila predmetný návrh zákona na prerokovanie týmto výborom: ústavnoprávnemu výboru, výboru pre financie a rozpočet, výboru pre sociálne veci a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporučili Národnej rade Slovenskej republiky schváliť ústavnoprávny výbor uznesením č. 279 z 10. apríla 2025, výbor pre financie a rozpočet uznesením č. 204 z 10. apríla 2025, výbor pre sociálne veci uznesením č. 100 z 10. apríla 2025, výbor pre hospodárske záležitosti uznesením č. 159 z 10. apríla 2025. Z uznesení výborov Národnej rady Slovenskej republiky uvedených pod bodom 3 tejto správy vyplýva päť pozmeňujúcich a doplňujúcich návrhov. Gestorský výbor odporúča hlasovať o bodoch 1 až 5 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a stanoviska poslancov gestorského výboru vyjadrených v rozprave k tomuto návrhu zákona, odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 797, schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru pre hospodárske záležitosti č. 160 z 10. apríla 2025. Týmto uznesením ma výbor zároveň poveril predložiť návrhy, v zmysle príslušných ustanovení rokovacieho poriadku Národnej rady Slovenskej republiky. Pán predseda, otvorte, prosím, rozpravu.
33. schôdza NR SR - 6.deň - B. popoludní
Dátum: 2025-04-02
Poslanec: Mego, Jaroslav (SMER - SD)
Druh vystúpenia: Vystúpenie v rozprave

132. Vážený pán predsedajúci, Výbor Národnej rady Slovenskej republiky pre hospodárske záležitosti ma určil za spravodajcu k vládnemu návrhu zákona, ktorým sa mení a dopĺňa zákon č. 143/1998 Z. z. o civilnom letectve, tzv. letecký zákon a o zmene a doplnení niektorých zákonov v znení neskorších predpisov, tlač 790. Návrh zákona prerokúvame v skrátenom legislatívnom konaní. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Vychádzajúc z oprávnení, ktoré vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Pán predsedajúci, otvorte prosím všeobecnú rozpravu.
33. schôdza NR SR - 6.deň - B. popoludní
Dátum: 2025-04-02
Poslanec: Mego, Jaroslav (SMER - SD)
Druh vystúpenia: Vystúpenie v rozprave

95. Vážený pán predseda, vážený pán minister, vážené pani poslankyne, páni poslanci, predseda Národnej rady Slovenskej republiky rozhodnutím č. 827 z 2. apríla 2025 pridelil výboru pre hospodárske záležitosti návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 143/1998 Z. z. o civilnom letectve a o zmene a doplnení niektorých zákonov v znení neskorších predpisov, tlač 789, s tým, že o výsledku prerokovania uvedeného návrhu vlády bude informovať Národnú radu Slovenskej republiky. Výbor pre hospodárske záležitosti prerokoval návrh vlády na skrátené legislatívne konanie na svojej 41. schôdzi dňa 2. apríla 2025, uznesením č. 155 odporučil Národnej rade Slovenskej republiky tento návrh schváliť s tým, že prvé, druhé a tretie čítanie sa uskutoční na 33. schôdzi Národnej rady. Vážený pán predseda, otvorte, prosím, rozpravu.
35. schôdza NR SR - 14.deň - B. popoludní
Dátum: 2025-06-17
Poslanec: Michelko, Roman (SNS)
Druh vystúpenia: Vystúpenie v rozprave

... obvody Krajského súdu v Košiciach, Krajského súdu v Prešove. 6. Ustanovenie odsekov 1 až 5 § 212 a 213 sa primerane vzťahu na poskytovateľa audiovizuálnej mediálnej služby na požiadanie výlučne vo vzťahu k programu, ktorý obsahuje komunikáty novinárskej povahy alebo je komunikátom novinárskej povahy. 4. Za § 242 sa vkladá 242b, ktorý vrátane nadpisu znie: § 242b Prechodné ustanovenie k úpravám účinným od 1. augusta 2025. 1. Žiadosť o uverejnenie vyjadrenia týkajúce sa skutkového tvrdenia, ktoré bolo uvedené pred 1. augustom 2025 sa posudzuje podľa predpisov účinných do 31. júla 2025. 2. Konanie o žalobách začaté pred 31. júlom 2025 sa dokončia na súdoch príslušných podľa predpisov účinných do 31. júla 2025. Nasledujúci článok sa primerane prečísluje. V súvislosti s navrhovanou zmenou sa primerane upraví aj názov zákona. 6. V čl. 2 sa slová "dňom vyhlásenia" nahradzujú slovami "1. augusta 2025". Žiadam o vyňatie 8. bodu spoločnej správy na osobitné hlasovanie. Ďakujem. Skončil som.
35. schôdza NR SR - 14.deň - B. popoludní
Dátum: 2025-06-17
Poslanec: Michelko, Roman (SNS)
Druh vystúpenia: Vystúpenie v rozprave

...sporov, tak budú jednak špecializované, jednak rýchlejšie a budú mať, nebudú tie senáty riešiť. Budú aj iné veci, ale v oveľa menšej miere, ale prioritne sa budú venovať týmto veciam, čím sa docieli rýchlejší rozsudok a rýchlejšie zadosť učinenie, ktoré budú rádové v mesiacoch a nie rokoch. Toľko teda k tomuto návrhu zákona s tým, že potom ešte načítam pozmeňujúci návrh, ktorý je troška rozsiahlejší a precizuje a upravuje niektoré, niektoré veci, ktoré potom v priebehu diskusie s ministerstvom spravodlivosti vyvstali. Takže môžem povedať niečo k obsahu toho pozmeňujúceho návrhu. Takže sú tam predovšetkým spresnenia textu, ale napríklad je tam aj, že sa predlžuje lehota na doručenie žiadosti a overenie opravy žiadateľa z ôsmich na tridsať dní. Ďalej, rozširuje sa možnosť, rozširuje sa povinnosť zriadiť samostatnú emailovú adresu na uplatnenie práva na opravu aj na vydavateľa elektronickej periodickej publikácie. Zároveň sa upresňuje formulácia informácie o možnosti zaslania žiadosti a o uverejnenie opravy, aby bola zrozumiteľnejšia pre používateľov. Zmena zjednocuje prístup k právu na opravu pre oba typy médií a zlepšuje jeho dostupnosť. No a navrhované zmeny v zákone z roku 264/2022 o mediálnych službách a o zmene a doplnení ďalších zákonov v znení neskorších predpisov nahrádzajú právo na vyjadrenie, právo na opravu, čím zosúlaďujú úpravu so zákonom 265/2022 o vydavateľoch, publikácií a registri v oblasti médií a audiovízie a o zmene a doplnení niektorých predpisov, napríklad zákon o publikáciách v znení neskorších predpisov. Cieľom je jednotný právny režim pre opravu nepravdivých či neúplných tvrdení v médiách, čím sa zjednotí úprava v oblasti práva na opravu ako aj v otázkach prípadných sporov z toho plynúcich. Zmena zjednodušuje proces a zvyšuje právnu istotu v mediálnom prostredí. A nakoniec nedali sme tam, že účinnosť je v čase vyhlásenia, ale dali sme tam účinnosť od 1. augusta, aby sa vytvoril primeraný časový úsek pre vykonávanie zmien v rozvrhu práce kauzuálne príslušných súdov, ako aj pre vydanie vykonávacej vyhlášky. Takže takto. No teraz budeš ty, ja potom.
35. schôdza NR SR - 7.deň - B. popoludní
Dátum: 2025-06-05
Poslanec: Michelko, Roman (SNS)
Druh vystúpenia: Vystúpenie s faktickou poznámkou

94. Ďakujem. Súhlasím s tým, že má byť komplexný návrh zákona. V programovom vyhlásení vlády je a ministerstvo kultúry pripravuje veľkú novelu, ktorá by mala komplexne veci riešiť. Ja som bojoval, aby bola pripravená, ale, bohužiaľ, do valného zhromaždenia sa nedokáže dať. Po dohode s ministerstvom sme sa dohodli na tejto malej novele, ktorá rieši, nazvime to, demokratizáciu stanov alebo niektoré veci, ktoré sú problematické. Chcem zdôrazniť, že striktne odmietam, že toto je nejaký, že osobné veci. Ja som včera sedel s predsedom Matice slovenskej, komunikujem s matičiarmi, sú tam nejaké interné problémy, ktoré nemienim teraz verejne prezentovať, ale ja som nikdy nekandidoval proti tomuto predsedovi, ja som s ním sa v rámci možností spolupracoval, mali sme dlho otvorený a partnerský vzťah. Áno, povyk okolo tohto zákona prekročil niektoré hranice a už sa to predovšetkým z druhej strany stalo aj osobné, ale striktne odmietam, že motívom tohto zákona sú nejaké osobné záležitosti. Jasne, jednoznačne a nad všetku pochybnosť sa dá povedať a konštatovať, že ja ako osoba nijakým spôsobom nebudem profitovať z tohto zákona, nemám žiadne osobné, dal som tri verejné vyhlásenia, nebudem kandidovať do žiadnej exekutívnej funkcie, nebudem sa nijakým spôsobom podieľať na prípadnej volebnej kampani ďalšieho predsedu a som otvorený diskutovať o prípadných pozmeňujúcich návrhoch v druhom čítaní. Takže toto ako tézu striktne odmietam a vyvraciam. Ďakujem.